Αθήνα, 21 Αυγούστου 2018

Αρ.Πρ.: 806/21-8-18

**Ε Ρ Ω Τ Η Σ Η**

**Προς**

**Κύριο Υπουργό Υγείας**

ΘΕΜΑ: «Τραυματίας από τροχαίο έμεινε αβοήθητος επειδή δεν υπάρχει νυχτερινή βάρδια στο ΕΚΑΒ στην Κάλυμνο, λόγω υποστελέχωσης»

Κύριε Υπουργέ,

Όπως γνωρίζετε η επαρκής στελέχωση των Τομέων του ΕΚΑΒ στα νησιά, αποτελεί ζήτημα ύψιστης προτεραιότητας.

Δυστυχώς, όμως, υπάρχουν μεγάλα προβλήματα υποστελέχωσης που οδηγούν σε τραγικές καταστάσεις που θέτουν σε κίνδυνο την υγεία των πολιτών, εντείνουν την ανασφάλειά τους και δυσφημούν τη χώρα απέναντι στους επισκέπτες της.

Η περίπτωση ενός περιστατικού τροχαίου ατυχήματος στην Κάλυμνο, στο οποίο το ΕΚΑΒ δεν μπόρεσε να ανταποκριθεί, λόγω του γεγονότος ότι δεν υπήρχε νυχτερινή βάρδια, είναι αποκαλυπτική.

Συγκεκριμένα, τις πρώτες πρωινές ώρες της Δευτέρας έγινε κλήση προς το ΕΚΑΒ, μετά από τραυματισμό σε τροχαίο ατύχημα, αλλά υπήρξε αδυναμία επέμβασης αφού, λόγω υποστελέχωσης, δεν υπήρχε νυχτερινή βάρδια από τις 11 το βράδυ έως τις 7 το πρωί.

Είναι σαφές ότι με αυτό τον τρόπο τίθενται σε κίνδυνο ανθρώπινες ζωές. Είναι αδιανόητο να μην καλύπτονται με 24ωρη βάρδια οι τομείς του ΕΚΑΒ στα νησιά που αποτελούν, μάλιστα, τουριστικούς προορισμούς.

Κατόπιν των ανωτέρω

Ερωτάται ο Κύριος Υπουργός

1. Εάν γνωρίζει το περιστατικό, το οποίο, μάλιστα, πήρε έκταση με δημοσιεύματα και αναρτήσεις σε τοπικά ΜΜΕ;
2. Σε ποιες ενέργειες προτίθεται να προβεί για την ενίσχυση με προσωπικό του ΕΚΑΒ στην Κάλυμνο προκειμένου να καλύπτονται οι βάρδιες και να υπάρχει 24ωρη λειτουργία;

Ο Ερωτών Βουλευτής

Μάνος Κόνσολας

Βουλευτής Δωδεκανήσου